दुर्योधन ने छोटे भाई दुःशासन को आज्ञा दी कि तुम अभी भरी सभा में द्रौपदी को ले आओ। वह द्रौपदी से बोला कि कृष्णे! चल दुर्योधन ने तुझे जुए में जीत लिया है, अब कौरवों की दासी बनकर रह। यह सुनकर द्रौपदी का हृदय दुःख से भर आया। वह आर्तभाव से मुँह ढ़ककर राजा धृतराष्ट्र के रनिवास की ओर दौड़ी। पापी दुःशासन ने दौड़कर द्रौपदी के केश पकड़ लिए और खींचकर सभा में लाने लगा। द्रौपदी ने फिर उससे कहा- ‘अरे मूढ़ दुरात्मा दुःशासन! मैं रजस्वला हूँ, एक ही वस्त्र पहने हूँ, अतः मुझे ऐसी अवस्था में राजसभा ले जाना अनुचित है। सभा में मेरे गुरूजन व अन्य सभासद भी उपस्थित हैं, इसलिए मुझे वहाँ ले जाना किसी भी तरह से उचित नहीं है।’ इन सब बातों का दुःशासन पर कोई असर नहीं हुआ और वह द्रौपदी को केशों से खींचता हुआ दरबार में ले आया।